Rådets resolution

af 25. november 2003

til konklusioner om "Udvikling af humankapitalen med henblik på social samhørighed og konkurrenceevne i vidensamfundet"

(2003/C 295/05)

RÅDET FOR DEN EUROPÆISKE UNION, HAR

DER ER SIG BEVIDST, AT:

- Det Europæiske Råd siden 2000 har fastslået, at samarbejde på uddannelsesområdet er en forudsætning for skabelse af en konkurrencedygtig og videnbaseret økonomi

- den stadige udvikling i Europas socio-demografiske og økonomiske forhold betyder, at det, særlig under hensyn til udvidelsen, er nødvendigt at ændre de vedtagne strategier for at styrke gennemførelsen af de fælles mål og at sikre, at investeringerne i uddannelses- og erhvervsuddannelsessystemerne er virkningsfulde og effektive

- humankapitalen er en strategisk ressource for Europas samlede udvikling, og medlemsstaternes uddannelses- og erhvervsuddannelsespolitik bør sigte imod en udnyttelse af hvert enkelt individs potentiale hele livet igennem samt borgernes øgede inddragelse i den sociale samhørighed og deltagelse i den økonomiske udvikling

- Rådet for Den Europæiske Union og Europa-Kommissionen i 2002 vedtog et arbejdsprogram om gennemførelse af fælles mål, som alle var enige om, og som skal opfyldes på kort eller mellemlang sigt. Dette arbejdsprogram blev godkendt af Det Europæiske Råd i Barcelona i 2002

- man i Kommissionens meddelelse fra november 2002 om bedre samordning af finanspolitikken fremhæver den positive virkning, som også investeringer i humankapital og viden kan have for vækst og beskæftigelse

- det i konklusionerne fra Det Europæiske Råd i marts 2003 understreges, at øget investering i humankapital er en forudsætning for større europæisk konkurrencedygtighed, opnåelse af høj vækst og beskæftigelse samt overgang til en videnbaseret økonomi

- det i Kommissionens meddelelse fra 2003 "Effektiv investering i uddannelse og erhvervsuddannelse: en absolut nødvendighed for Europa" i en analyse af uddannelsens relevans og betydning for de centrale elementer i Lissabon-strategien fremhæves, at EU lider af underinvestering i menneskelige ressourcer, og at det er nødvendigt at maksimere de offentlige og de private investeringers effektivitet ved at samordne uddannelses- og erhvervsuddannelsespolitikken med beskæftigelsespolitikken, idet der samtidig tages hensyn til processen i forbindelse med arbejdsprogrammet for opfølgning af de fælles mål og strategien for livslang læring

- den resolution om opbygning af social og human kapital i vidensamfundet, som Rådet vedtog i juli 2003, understreger social- og humankapitalens strategiske værdi og nødvendigheden af at udvikle deres indbyrdes samspil på områderne læring, arbejde og social samhørighed

- det i Det Europæiske Råds konklusioner fra oktober 2003 bekræftes, at investering i menneskelig kapital, særlig gennem øgede investeringer i uddannelse og bedre integrering med arbejdsmarkeds- og socialpolitikken, er afgørende for Europas vækstpotentiale

UNDERSTREGER,

- at det er Fællesskabets opgave, under fuld hensyntagen til medlemsstaternes ansvar, at bidrage til udvikling af kvalitetsuddannelse, implementere en erhvervsuddannelsespolitik og samarbejde med medlemsstaterne med henblik på at opbygge en videnbaseret, konkurrencedygtig økonomi

- at de mål, der er opstillet for uddannelses- og erhvervsuddannelsespolitikken, samtidig med at de som ét af dennes hovedmål tager højde for, at de unge mennesker udvikler sig til selvstændige, ansvarlige og kultiverede borgere, i stigende grad bør supplere de mål, der er opstillet for den økonomiske politik og arbejdsmarkedspolitikken, for således at forene social samhørighed og konkurrenceevne

- at virkningen og effektiviteten af investeringerne i uddannelses- og erhvervsuddannelsessystemerne i overensstemmelse med mål 1.5, der tilsigter den bedst mulige anvendelse af ressourcerne, skal styrkes med henblik på større udvikling af humankapitalen

- [...] uddannelsens og erhvervsuddannelsen rolle er en grundlæggende faktor i den sociale og økonomiske udviklingsproces; det er muligt at betragte [...] den økonomiske støtte til disse områder snarere som en investering end som en omkostning og at overveje innovative metoder til udvikling af forskning og innovation; [...] humankapital er rent faktisk en løftestang for social samhørighed og økonomisk vækst.

ER ENIGE OM,

- at det, hvis Lissabon-målene nås, vil betyde styrket struktureret samarbejde til støtte for udvikling af humankapitalen og sikring af regelmæssig kontrol af resultaterne som led i arbejdsprogrammet for opfølgning af målene for uddannelses- og erhvervsuddannelsessystemerne i Europa; når Rådet med jævne mellemrum aflægger rapport til Det Europæiske Råd om målsætningsprocessen, vil det henlede dettes opmærksomhed på udviklingen på dette område

- at der bør stilles de fornødne økonomiske midler til rådighed fra offentlige eller private nationale og europæiske kilder, herunder eventuelt fra strukturfondene, fællesskabsprogrammerne inden for uddannelse og erhvervsuddannelse og EIB; den bedst mulige udnyttelse af midlerne er en strategisk faktor for den generelle udvikling i Europa

- at aktioner, forskning og analyser vedrørende humankapitalens og den sociale kapitals bidrag til den økonomiske udvikling i Europa, der gennemføres af europæiske organer, som f.eks. EIB og andre, er vigtige redskaber for en uddannelses- og arbejdsmarkedspolitik med effekt

- at sammenhæng og komplementaritet mellem uddannelses-, social- og arbejdsmarkedspolitik bør fremmes yderligere med henblik på virkeliggørelse af livslang uddannelse

- at medlemsstaterne og Fællesskabet bør satse på at udvikle et særligt europæisk perspektiv med henblik på et sådant samspil, idet de styrker forbindelsen mellem "målsætningsprocessen", beskæftigelsesretningslinjerne og retningslinjerne for den overordnede økonomiske politik.